**GOVOR MINISTRA RAŠKA KONJEVIĆA NA PRES KONFERENCIJI POVODOM PROTESTA U ORGANIZACIJI DEMOKRATSKOG FRONTA**

**04.10.2015.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Želim da vas obavijestim da su ministar unutrašnjih poslova i direktor Uprave policije su sinoć, na njihov zahtjev, primili na razgovor lidere Demokratskog fronta Andriju Mandića, Nebojšu Medojevića i Milana Kneževića na temu aktuelnih protesta.

Tokom razgovora zajednički je konstatovano da nije bilo ozbiljnijih problema za vrijeme protesta osim manjih incidenata koji su uključivali provokacije prema pripadnicima policije, što ipak nije uticalo na remećenje javnog reda i mira u većem obimu.

Takođe, podsjetili smo ih da je nadležni CB Podgorica odobrio održavanje skupa, a da su organizatori od nadležnih službi Glavnog grada zatražili i dobili saglasnost za postavljanje bine i pratećih objekata na period od sedam dana.

Ukazano im je i da su kao organizatori zatražili od nadležnih službi Glavnog grada produženje dozvole za postavljanje bine i pratećih objekata, kao i za zaustavljanje saobraćaja na bulevaru ispred Skupštine Crne Gore.

O tim zahtjevima obaviješteni su da će odluku, odnosno saglasnost za zaustavljenje saobraćaja, donijeti nadležni opštinski organi u saradnji sa CB Podgorica.

Organizatorima protesta je ukazano da je CB Podgorica odobrenjem skupa i dosadašnjim načinom obezbjeđenja učesnika i državnih institucija pokazao da poštuje ustavna i zakonska prava organizatora prijavljenog skupa.

Takođe smo im saopštili da njihova prava na protestna okupljanja ne mogu da ugrožavaju poštovanje ljudskih prava drugih građana koji su u potrebi da koriste vitalnu saobraćajnicu pored Skupštine Crne Gore.

Naglašeno im je da su organizovanjem nenajavljene protesne šetnje prije dva dana u Podgorici prekršili Zakon o javnim okupljanjima te da je protiv organizatora podnijeta prekršajna prijava.

Tokom razgovora predloženo im je, a uzimjući u obzir sve okolnosti, da kao odgovorni predstavnici građana postignemo dogovor da njihovo protestno okupljanje se nastavi tako da bude obezbjeđeno nesmetano funkcionisanje saobraćaja u glavnom bulevaru u Glavnom gradu, na platou ispred spomenika i u parku, uz mogućnost da u ključnom terminu za proteste im se omogući obustava saobraćaja u periodu od 17:30 do 20:30 časova.

Nažalost, ovaj predlog organizatori skupa nijesu prihvatili. Zbog toga im je jasno saopšteno da imaju veliku odgovornost za poštovanje na zakonu donijetih odluka i predviđenih procedura.

Takođe im je ukazano da kao izabrani predstavnici građana su prije svega dužni da poštuju zakone i usvojene demokratske standarde i načela.

Saopštili smo im da će nadležni državni organi poštovati zakone koje su poslanici, pa i predstavnici Demokratskog fronta, usvojili u crnogorskom Parlamentu.

Obavijestili smo ih da su prijavljena protestna okupljanja u 14 crnogorskih gradova za ponedjeljak suprotna Zakonu o javnim okupljanjima jer su prijave nepotpune i neblagovremene jer su podnijete u roku kraćem od 5 dana kako je propisano Zakonom.

Na kraju razgovora im je još jednom saopšteno da će nadležni državni organi MUP i Uprava policije ispoštovati sve zakonom predviđene obaveze, a ukazali smo im na zajedničku odgovornost, da kao odgovorni ljudi, treba da damo puni doprinos daljem razvoja demokratskih procesa, poštovanjem zakona i odgovornim političkim i građanskim ponašanjem.